text: মুসলিমদের সিসিলি বিজয় ৮২৭ সালের জুন মাসে শুরু হয় এবং ৯০২ সালে দ্বীপের শেষ প্রধান বাইজেন্টাইন দুর্গ তাওরমিনার পতন হওয়া অবধি স্থায়ী হয়। বিচ্ছিন্ন দুর্গগুলো ৯৬৫ সাল অবধি বাইজেন্টাইনদের হাতে রয়ে গিয়েছিল। তবে ১১শ শতাব্দীতে নর্মানদের দ্বারা দখল না হওয়া পর্যন্ত দ্বীপটি মুসলিম শাসনের অধীনে ছিল।
  
  সিসিলি ৭ম শতাব্দীর মাঝামাঝি সময় থেকে মুসলিমদের আক্রমণের লক্ষ্যবস্তু ছিল। কিন্তু এইসব অভিযান দ্বীপের উপর বাইজেন্টাইনদের নিয়ন্ত্রণের জন্য হুমকি ছিল না।দ্বীপটি মূলত শান্তিপূর্ণ অঞ্চল ছিল। ইফ্রিকিয়ার আগলাবি আমীরদের জন্য সুযোগ আসে ৮২৭ সালে, যখন দ্বীপের নৌবহরের কমান্ডার ইউফিমিয়াস বাইজেন্টাইন সম্রাট দ্বিতীয় মাইকেলের বিরুদ্ধে বিদ্রোহে জেগে ওঠেন। অনুগত বাহিনী দ্বারা পরাজিত এবং দ্বীপ থেকে বিতাড়িত হয়ে ইউফিমিয়াস আগলাবিদের সাহায্য চেয়েছিলেন। আগলাবিরা এটিকে সাম্রাজ্য সম্প্রসারণ করার, তাদের নিজস্ব ভঙ্গুর সামরিক প্রতিষ্ঠানের শক্তি ঘুরিয়ে দেয়ার এবং জিহাদকে সমর্থন করে ইসলামী পণ্ডিতদের সমালোচনা দূর করার একটি সুযোগ হিসেবে বিবেচনা করে এবং তাকে সাহায্য করার জন্য একটি সেনাবাহিনী প্রেরণ করে। দ্বীপে আরবদের অবতরণের পর ইউফিমিয়াসকে তাড়াতাড়ি পাশ কাটিয়ে যাওয়া হয়। দ্বীপের রাজধানী সিরাকিউসে একটি প্রাথমিক আক্রমণ ব্যর্থ হয়, কিন্তু মুসলমানরা পরবর্তীতে বাইজেন্টাইনদের পাল্টা আক্রমণ প্রতিরোধ করতে এবং কিছু দুর্গ ধরে রাখতে সক্ষম হয়। ইফ্রিকিয়া এবং আন্দালুসের সহায়তায় ৮৩১ সালে তারা পালের্মো দখল করে নেয়, যা নতুন মুসলিম প্রদেশের রাজধানী হয়ে ওঠে।
  
  বাইজেন্টাইন সরকার মুসলমানদের বিরুদ্ধে স্থানীয়দের সাহায্য করার জন্য কয়েকটি অভিযান পাঠায়, কিন্তু তারা পূর্ব সীমান্তে আব্বাসীয়দের বিরুদ্ধে লড়াইয়ে এবং এজিয়ান সাগরে ক্রিট আমিরাতের সাথে সংঘর্ষে ব্যস্ত থাকায় মুসলমানদের  উচ্ছেদ করার জন্য টেকসই প্রচেষ্টা  চালাতে অক্ষম ছিল, যারা পরবর্তী তিন দশক ধরে বাইজেন্টাইন অধিকৃত এলাকায় অভিযান চালায়। দ্বীপের কেন্দ্রে এন্নার শক্তিশালী দুর্গ ৮৫৯ সালে দখল হওয়ার আগ পর্যন্ত মুসলিম সম্প্রসারণের বিরুদ্ধে প্রধান বাইজেন্টাইন প্রতিরোধক্ষেত্র ছিল। এটির পতনের পর মুসলমানরা দ্বীপের পূর্ব অংশের বিরুদ্ধে তাদের চাপ বৃদ্ধি করে এবং দীর্ঘ অবরোধের পর ৮৭৮ সালে সিরাকিউস দখল করে নেয়। এরপর বাইজেন্টাইনরা কয়েক দশক ধরে দ্বীপের উত্তর-পূর্ব কোণে কিছু দুর্গের নিয়ন্ত্রণ বজায় রাখে এবং ১১শ শতক পর্যন্ত দ্বীপটি পুনরুদ্ধারের বেশ কিছু প্রচেষ্টা চালায় কিন্তু সিসিলির উপর মুসলিম নিয়ন্ত্রণকে গুরুতরভাবে হুমকির মুখে ফেলতে ব্যর্থ হয়। ৯০২ সালে সর্বশেষ প্রধান বাইজেন্টাইন দুর্গ তাওরমিনার পতনের পর মুসলিমদের সিসিলি বিজয় সম্পন্ন হয়।
  
  মুসলিম শাসনামলে সিসিলি সমৃদ্ধি লাভ করে এবং অবশেষে ইফ্রিকিয়া থেকে বিচ্ছিন্ন হয়ে একটি আধা-স্বাধীন আমিরাত গঠন করে। দ্বীপের মুসলিম সম্প্রদায় ১০৬০ সালে নর্মানদের দখলাভিযান থেকে বেঁচে যায় এবং এমনকি নর্মান রাজাদের অধীনে সমৃদ্ধি লাভ করে, যা একটি অনন্য মিশ্র সংস্কৃতির জন্ম দেয়, যতক্ষণ পর্যন্ত না মুসলিমরা একটি ব্যর্থ গণজাগরণের পর ১২২০ সালে লুসেরায় নির্বাসিত হয়।
  
  প্রেক্ষাপট 
  সাম্রাজ্যিক রোমান যুগ জুড়ে, সিসিলি একটি শান্ত, সমৃদ্ধ অঞ্চল ছিল। শুধুমাত্র ৫ম শতাব্দীতে উত্তর আফ্রিকার উপকূল থেকে পরিচালিত ভ্যানডালদের দ্বারা এটি হামলার শিকার হয়। ৫৩৫ সালে দ্বীপটি বাইজেন্টাইনদের নিয়ন্ত্রণে আসে এবং গথিক যুদ্ধে অস্ট্রোগথদের হামলার শিকার হয়, কিন্তু এরপর শান্তি ফিরে আসে। সমুদ্র দ্বারা সুরক্ষিত দ্বীপটি ৬ষ্ঠ এবং ৭ম শতাব্দীর প্রথম দিকে লোম্বার্ড আগ্রাসনের মাধ্যমে বাইজেন্টাইন ইতালির উপর আঘাত ফলে সৃষ্ট ধ্বংসযজ্ঞ থেকে রক্ষা পায়, এবং তখনো একটি সমৃদ্ধ শহুরে জীবন এবং একটি বেসামরিক প্রশাসন বজায় রাখে। মুসলিম সম্প্রসারণের ক্রমবর্ধমান হুমকিই এটিকে পরিচিত করে তোলে। জন বাগ্নেল বারি যেমন লিখেছেন, "একটি ফলপ্রসূ ভূমি ও একটি কাঙ্ক্ষিত দখল, ভূমধ্যসাগরের দুই অববাহিকার মধ্যে সিসিলির কেন্দ্রীয় অবস্থান এটিকে যে কোন পূর্ব সমুদ্র-শক্তির জন্য একটি অত্যন্ত গুরুত্বপূর্ণ বস্তুতে পরিণত করেছিল যা বাণিজ্যিক বা রাজনৈতিকভাবে আক্রমণাত্মক ছিল; যখন আফ্রিকার একজন উচ্চাভিলাষী শাসকের জন্য এটি ছিল ইতালি যাওয়ার পথ এবং অ্যাড্রিয়াটিক এর প্রবেশদ্বার।"
  
  ফলশ্রুতিতে, দ্বীপটি মুসলিমদের প্রথম লক্ষ্য ছিল। প্রথম অভিযান সংঘটিত হয় ৬৫২ সালে, প্রথম মুসলিম নৌবাহিনী প্রতিষ্ঠার মাত্র কয়েক বছর পরে। উত্তর আফ্রিকার বিরুদ্ধে মুসলিম আক্রমণ শুরু হওয়ার পর এটি একটি গুরুত্বপূর্ণ কৌশলগত ঘাঁটি হয়ে ওঠে এবং ৬৬১–৬৬৮ সালে কিছু সময়ের জন্য এটি দ্বিতীয় কনস্ট্যান্স এর অধীনে রাজকীয় সভাসদদের আবাসস্থল ছিল। ৬৯০ সালের আশেপাশে একটি থিম হিসাবে গঠিত দ্বীপটির শাসক স্ট্র্যাটোগোও দক্ষিণ ইতালীয় মূল ভূখণ্ডের বিক্ষিপ্ত সাম্রাজ্যিক সম্পত্তির নিয়ন্ত্রণ নিতে এসেছিল। এরপর দ্বীপটিতে অভিযান চালানো হয়, বিশেষ করে ৮ম শতাব্দীর প্রথমার্ধে, কিন্তু দ্বীপটি গুরুতর হুমকির সম্মুখীন হয়নি যতক্ষণ পর্যন্ত না মুসলিমরা উত্তর আফ্রিকার বিজয় সম্পন্ন করে এবং হিস্পানিয়াতে চলেও যায়। ইফ্রিকিয়ার আব্বাসীয় গভর্নর আব্দুল-রহমান আল-ফিহরি ৭৫২–৭৫৩ সালে প্রথমে শক্তি প্রয়োগের মাধ্যমে দ্বীপটি আক্রমণের এবং এটি ও সার্ডিনিয়া দখলের পরিকল্পনা করেন, কিন্তু তিনি একটি বারবার বিদ্রোহ দ্বারা ব্যর্থ হন। ৭৯৯ সালে আগলাবি রাজবংশের প্রতিষ্ঠাতা ইব্রাহিম ইবনে আল-আগলাব আব্বাসীয় খলিফা হারুনুর রশিদ কর্তৃক ইফ্রিকিয়ার স্বায়ত্তশাসিত আমীর হিসেবে তার অবস্থানের স্বীকৃতি লাভ করেন, যার ফলে আধুনিক তিউনিসিয়াকে কেন্দ্র করে একটি কার্যত স্বাধীন রাষ্ট্র প্রতিষ্ঠিত হয়। ইব্রাহিম ৮০৫ সালে সিসিলির বাইজেন্টাইন গভর্নরের সাথে দশ বছরের যুদ্ধবিরতি সমাপ্ত করেন যা ৮১৩ সালে ইব্রাহিমের পুত্র ও উত্তরসূরি প্রথম আবদুল্লাহ দ্বারা নবায়ন করা হয়। এই সময়ে, আগলাবিরা পশ্চিমে ইদ্রিসিদের সাথে তাদের প্রতিদ্বন্দ্বিতায় এতটাই ব্যস্ত ছিল যে তারা সিসিলির উপর কোন গুরুতর হামলার পরিকল্পনা করতে পারেনি। এর পরিবর্তে, সিসিলি এবং ইফ্রিকিয়ার মধ্যে বাণিজ্যিক পরিবহন এবং দ্বীপে আরব ব্যবসায়ীদের উপস্থিতির সাক্ষ্য আছে।
  
  ফলাফল 
  যদিও উত্তর-পূর্বাঞ্চলের কিছু দুর্গ অপরাজিত ছিল এবং খ্রিস্টানদের হাতে রয়ে গিয়েছিল, তাওরমিনার পতন বাইজেন্টাইন সিসিলির কার্যকর সমাপ্তি ঘটায় এবং দ্বীপের উপর মুসলিম নিয়ন্ত্রণ প্রতিষ্ঠা করে। যাহোক, এটি দ্বীপ এবং তার আশেপাশে আরব-বাইজেন্টাইন যুদ্ধের সমাপ্তির ইঙ্গিত দেয়নি।
  
  ৯০৯ সালে ইফ্রিকিয়ার মতো সিসিলিও ফাতিমীয় খিলাফতের অধীনে চলে যায়। ফাতিমীয়রা (এবং ৯৫০-এর দশকের পর কালবি বংশানুক্রমিক গভর্নররা) উত্তর-পূর্বাঞ্চলের খ্রিস্টান দুর্গের (ভাল ডেমোন) বিরুদ্ধে এবং আরো উল্লেখযোগ্যভাবে, যুদ্ধবিরতি দ্বারা বিঘ্নিত দক্ষিণ ইতালির বাইজেন্টাইন দখলকৃত অঞ্চলের বিরুদ্ধে বিজয় অব্যাহত রাখে। ৯০২ সালের পর পরই তাওরমিনা নিজেই মুসলিম নিয়ন্ত্রণকে উৎখাত করে এবং ৯৬২ সালে, সম্ভবত আগের বছর বাইজেন্টাইনদের ক্রিট বিজয়ের প্রতিক্রিয়ায়, ৩০ সপ্তাহের অবরোধের পর ফাতিমীয়রা শহরটি পুনর্দখল করে। পরের বছর মুসলমানরা দ্বীপের শেষ অবশিষ্ট খ্রিস্টান দুর্গ রোমেত্তা আক্রমণ করে, যা সিসিলি পুনরুদ্ধারের জন্য বাইজেন্টাইন সম্রাট নিকেফোরোস দ্বিতীয় ফোকাসের পাঠানো একটি অভিযানকে প্ররোচিত করে। বাইজেন্টাইনরা প্রথমে সফল হয় এবং মেসিনা ও উত্তর-পূর্বাঞ্চলের অন্যান্য দুর্গ পুনর্দখল করে, কিন্তু রোমেত্তার আগে তারা প্রতিহত হয় এবং ক্যালাব্রিয়ায় পশ্চাদপসরণ করে। পরের বছর তারা তাদের আক্রমণ পুনরায় শুরু করার চেষ্টা করে, কিন্তু মেসিনার কাছে "স্ট্রেইটের যুদ্ধে" (ওয়াকাত আল-মাজাজ) তারা ধ্বংস হয়ে যায়। ফলস্বরূপ, ৯৬৭ সালে এই দুই শক্তি দ্বারা একটি দীর্ঘস্থায়ী যুদ্ধবিরতি সমাপ্ত হয়।
  
  ইতালিতে সিসিলির অভিযান অব্যাহত থাকে এবং ৯৮২ সালে উপদ্বীপে পশ্চিমা সম্রাট দ্বিতীয় অটো এর হস্তক্ষেপকে প্ররোচিত করে, যেখানে তিনি স্টিলোর যুদ্ধে পরাজিত হন। ১০২০ এর দিকে বাইজেন্টাইনরা দক্ষিণ ইতালিতে তাদের অবস্থান দক্ষ কাতেপান বাসিল বোয়োনেসের অধীনে একত্রিত করার পর আবার সিসিলির প্রতি মনোযোগ  ফেরায়। ১০২৫ সালে একটি বিশাল বাহিনী মেসিনায় অবতরণ করে, কিন্তু সম্রাট দ্বিতীয় বাসিলের মৃত্যুর খবর আসার পর অভিযানটি বাতিল করা হয়। ১০৩৮ সালে একটি চূড়ান্ত প্রচেষ্টা চালানো হয়, যখন কালবি এবং জিরিদের মধ্যে অভ্যন্তরীণ দ্বন্দ্বের সুযোগ নিয়ে প্রতিভাবান তরুণ জেনারেল জর্জ ম্যানিয়াকসকে সিসিলিতে পাঠানো হয়। ম্যানিয়াকস দ্রুত সমগ্র পূর্ব উপকূল পুনর্দখল করেন, কিন্তু বিজয় অসম্পূর্ণ রাখা হয় যখন তাকে ঈর্ষান্বিত প্রতিদ্বন্দ্বীদের দ্বারা কনস্টান্টিনোপলে ফিরিয়ে আনা হয়। কালবিরা শীঘ্রই তাদের ক্ষতি পুনরুদ্ধার করে এবং ১০৪২ সালে সর্বশেষ বাইজেন্টাইন ঘাঁটি মেসিনার পতন হয়।
  
  আরবরা সিসিলির নিয়ন্ত্রণে ছিল নর্মানদের দ্বীপটি বিজয়ের আগ পর্যন্ত, সেটিও একটি দীর্ঘ ব্যাপার ছিল, ১০৬১ সালে প্রথম আগ্রাসন থেকে ১০৯১ সালে নোটোর আত্মসমর্পণ পর্যন্ত যা স্থায়ী ছিল।
  
  প্রভাব 
  দীর্ঘ আরব-বাইজেন্টাইন সংগ্রাম দ্বীপের পরবর্তী ইতিহাসে স্থায়ী চিহ্ন রেখে গিয়েছিল। মুসলিম শাসনামলে সিসিলিয় সংস্কৃতি দ্রুত আরবীয় হয়ে ওঠেছিল কিন্তু মধ্য ও পূর্বাঞ্চলের খ্রিস্টান সম্প্রদায় ইসলামীকরণের ব্যাপক বিরোধিতা করেছিল। দ্বীপ জুড়ে আরব প্রভাবের মাত্রা বিভিন্ন, যা টিকে থাকা স্থানসমূহের পাশাপাশি প্রতিরোধের দৈর্ঘ্য এবং আরব বসতির ব্যাপ্তির উপর নির্ভর করে। পশ্চিম অংশে (ভাল দি মাজারা) অনেক আরব-প্রাপ্ত নাম আছে, দক্ষিণ-পূর্ব অংশে (ভাল দি নোটো) যা আরো মিশ্রিত। খ্রিস্টান পরিচয় দ্বীপের উত্তর-পূর্ব অংশে (ভাল ডেমোনে) সবচেয়ে জোরালোভাবে টিকে ছিল, যা ছিল শেষ পতন, যেখানে সিসিলির অন্যান্য অংশ থেকে খ্রিস্টান শরণার্থীরা একত্রিত হয়েছিল, এবং যা বাইজেন্টাইন দক্ষিণ ইতালির সংস্পর্শেও ছিল।
  
  তথ্যসূত্র
  
  উদ্ধৃতি
  
  উৎস
   
   
   
   
   
   
   
   
   
   
   
  
  বিষয়শ্রেণী:মুসলিমদের সিসিলি বিজয়
title: মুসলিমদের সিসিলি বিজয়